**L'Ajuntament penja a la seva balconada la bandera Trans com a mostra de suport al col•lectiu**

Palma, 25 d'octubre de 2022,- L'Ajuntament de Palma ha penjat aquest matí a la seva balconada la bandera Trans com a mostra de suport a aquest col•lectiu. L'acte s'emmarca en el programa d'activitats engegades pel consistori per commemorar l'octubre Trans i que des del passat dia 14 i fins al 5 de novembre inclou prop d'una desena de propostes.

Segons ha explicat el regidor, Alberto Jarabo "aquest acte simbòlic vol acompanyar la visibilització d'aquest col·lectiu que ha estat ignorat i menyspreat històricament. Creiem que es tracta de persones que sempre han existit i que defensen la seva identitat. Nosaltres com a institució hem d'acompanyar les seves reivindicacions, afavorir la serva visibilització i lluitar per l'ampliació dels seus drets".

Recordem que el Dia de la Despatologització Trans se celebra cada any el tercer dissabte del mes d'octubre per reivindicar la despatologització trans, una iniciativa que va sorgir l'any 2009 de la mà de la plataforma Stop Trans Pathologization amb l'objectiu d'eliminar totes les categories diagnòstiques que puguin afectar a les persones del col•lectiu trans.

A l'acte hi han assistit el batle de Palma, Jose Hila, el regidor de Justícia Social, Feminisme i LGTBI+, Alberto Jarabo, la regidora de Participació Ciutadana i Govern Interior, Clàudia Costa, el regidor de cultura i Benestar Social, Antoni Noguera, el regidor de Districte Llevant, Daniel Oliveira, la regidora del grup Municipal Popular, Mercedes Celeste, la regidora del grup Municipal Ciudadanos, Eva María Pomar i representants de diferents entitats LGTBI+.